<classify> HATIMAYE Kampuni ya Acacia Mining plc na shughuli zake zote za uendeshaji imekuwa sehemu rasmi ya Kampuni ya Barrick Gold Corporation na sasa inamiliki hisa zote, ikiwa ni hatua ya kukubaliana na hoja za Serikali ya Rais John Magufuli kuhusu rasilimali za madini ziwanufaishe Watanzania.Hilo limewekwa bayana katika taarifa iliyotolewa jana Septemba 13, 2019 na Rais na Ofisa Mtendaji Mkuu wa Barrick Gold, Mark Bristow yenye makazi yake Toronto nchini Canada.Katika taarifa hiyo, Bristow alisema Barrick Gold Corporation imeamua kuinunua Acacia Mining plc ili kuwezesha kufikia mwafaka wa majadiliano kati ya kampuni hiyo na Serikali ya Tanzania katika kutatua mgogoro wa kibiashara uliokuwepo baina ya pande hizo mbili. Mapema Mei mwaka huu, Barrick iliwasilisha ombi la kununua hisa za asilimia 35 za Acacia ili kuwa na sauti moja katika kutatua mgogoro uliodumu kwa zaidi ya miaka miwili baina ya Acacia na Serikali ya Tanzania. Barrick imekuwa na majadiliano na Serikali ya Tanzania kwa miaka miwili iliyopita kutafuta suluhu ya kudumu kwenye mgogoro wake na Acacia ili uzalishaji uendelee kama kawaida na kurudisha uhusiano ulio kuwapo zamani, ilisema sehemu ya taarifa hiyo ya Rais na Ofisa Mtendaji Mkuu wa Barrick.Kutokana na hali hiyo, Barrick Gold itatekeleza yote yaliyopo katika makubaliano na Serikali ya Tanzania ambayo ilikuwa na hisa ya asilimia 16 ambayo imetaka ilipwe na malipo ya Dola milioni 300 sawa na Sh bilioni 682.5 pamoja na hisa asilimia 50 kwa 50, makubaliano hayo yalifikiwa Oktoba 19, mwaka 2017. Bristow alisema miradi yote ya Acacia iliyopo Tanzania itakuwa sehemu ya Barrick kwa Ukanda wa Afrika na Mashariki ya Kati na itasimamiwa na Willem Jackob pamoja na ile ya nchi nyingine za Afrika. Akizungumza na gazeti hili, Mwanasheria wa Kujitegemea kutoka Kampuni ya Uwakili ya Century Attorneys, Abdul Lyana alisema Barrick ndio baba wa Acacia, baba ameshasema watatekeleza yote yanayotakiwa na serikali, baba akishasema mtoto hana sauti.Aliongeza, Siku za nyuma serikali ilikuwa inapokea mrabaha tu, lakini baada ya Rais Magufuli kutoa tamko na kusitisha uendeshaji hata hisa zao ziliporomoka, ndio maana wameamua kukubaliana na masharti ili waweze kuendelea na shughuli zao, kwa hili tumpongeze Rais Magufuli kusimamia rasilimali za nchi yetu. Katika andiko lake katika mitandao ya kijamii jana, mwandishi aliyejitambulisha kama Mwamba wa Kaska zini alisema, Lakini hatimaye msimamo mwingine madhubuti wa Rais Magufuli aliyeamua kukaa upande wa wanyonge umeleta haki kwa mamilioni ya Watanzania. Aliongeza, Msimamo huu wa rais juu ya rasilimali za wanyonge uliungwa mkono na wengi lakini ukapingwa na wachache.Mchambuzi wa masuala ya kisiasa nchini ambaye pia ni Mhadhiri Chuo Kikuu cha Dar es Salama Dk Benson Bana akizungumzia suala hilo alisema inadhihirisha uwapo wa udhaifu katika menejimenti yao na mahusiano kati yao na serikali ya Tanzania.Kwa maamuzi ya Barrick na nia waliyoionesha kuheshimu taratibu nzuri na makubalino yote yaliyokuwa yamefikiwa kwa maslahi ya wananchi na serikali kunaonesha juhudi za rais Magufuli zinafanikiwa.Hii ndio dhamira njema ya Rais kuhakikisha kwamba rasilimali za nchi zinatumika kwa manufaa ya watanzania, nafurahi mtendaji mkuu wa Barrick ameonyesha nia njema ya kubadilisha muelekeo, falsafa na kukidhi kiu ya watanzania alisema..Tangu alipoingia madarakani Rais Magufuli aliweka wazi nia yake ya kulinda rasilimali za Tanzania zikiwamo madini kwa kuzibana kampuni zilizowekeza nchini kutekeleza masharti na sheria za nchi kuhusu madini, na kuwapo na faida kwa Watanzania badala ya kuwanyonya Watanzania wenye rasilimali zao.  <topic>: KITAIFA 